SL Uradni list Evropske unije C 391/14

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 391/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„PATATA DELL’ALTO VITERBESE“

EU št.: PGI-IT-01038-AM01 – 5.5.2017

ZOP ( ) ZGO ( X )

1. Skupina vložnikov in pravni interes

CO.P.VIT Soc. Coop. Agr. Via Rugarella 8 01021 Acquapendente (VT) ITALIJA Tel. +39 0763733264 Faks +39 0763731064 E-naslov: info@copavit.it

CO.P.VIT Soc. Coop. Agr. ima pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☒ Povezava — ☐ Označevanje — ☒ Drugo: [Pakiranje]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

1. Naslednji stavek iz člena 2 specifikacije proizvoda in točke 3.2 enotnega dokumenta: „Ime ‚Patata dell’Alto Viterbese‘ se nanaša na gomolj vrste Solanum tuberosum, sorte Monalisa, Ambra, Agate, Vivaldi, Finka, Marabel, Universa, Chopin, Arizona in Agria, ki se prideluje na območju, opredeljenem v 3. točki, in ima ob dajanju na trg te značilnosti:“ se spremeni: „Ime ‚Patata dell’Alto Viterbese‘ se nanaša na zrele gomolje vrste Solanum tuberosum iz družine razhudnikovk, pridelane iz semenskih gomoljev sort krompirja, ki so vpisane v skupni katalog sort poljščin, in gojene na območju, opredeljenem v točki 3, ki imajo ob dajanju na trg te značilnosti:“ Dovoljena je uporaba drugih sort, vpisanih v skupni katalog sort poljščin. Ta sprememba pridelovalcem omogoča, da uporabijo sorte, ki jih vsako leto dajo na voljo znanstveni raziskovalci, če se upoštevajo značilnosti proizvoda, zaradi katerih je ta z leti pridobil sloves.

2. Naslednji stavek iz člena 5 specifikacije proizvoda: „Če se uporabijo celi gomolji, ne smejo biti večji od 55 mm,“ se spremeni: „Če se uporabijo celi gomolji, ne smejo biti večji od 65 mm.“ Največja velikost semenskih gomoljev, ki se lahko uporabijo, se je povečala za 10 mm. Ta sprememba omogoča prilagoditev specifikacije kmetijskim praksam, ki so se v tem sektorju razvile v zadnjih letih.

3. Naslednji stavek iz člena 5 specifikacije proizvoda: „Oranje v globino najmanj 30 cm je treba izvesti septembra in oktobra, da lahko zimske vremenske razmere (dež, zmrzal, sneg) pomagajo zdrobiti večje grude prsti in jo pripraviti na sprejem semenskih gomoljev,“ se spremeni: „Oranje ali psevdooranje v globino najmanj 30 cm je treba izvesti v obdobju od septembra do decembra v letu pred sajenjem, da lahko zimske vremenske razmere (dež, zmrzal, sneg) pomagajo zdrobiti večje grude prsti in jo tako pripravijo na sprejem semenskih gomoljev.“ Predvidena je možnost psevdooranja, ki se priporoča v ekološkem kmetijstvu in v okviru drugih kmetijsko-okoljskih in podnebnih ukrepov, da pod ornico ne nastane sprijeta plast prsti in se prepreči izguba organskih snovi v tleh. Obdobje, v katerem je dovoljeno obdelovati tla (z oranjem in psevdooranjem), je bilo podaljšano zaradi upoštevanja zahtev, povezanih s podnebnimi spremembami v zadnjih letih.

4. Naslednji stavek iz člena 5 specifikacije proizvoda: „Na hektar se uporabi od 1 000 do 1 200 kg razcepljenih gomoljev in od 1 800 do 3 000 kg celih gomoljev,“ se spremeni: „Na hektar se uporabi od 800 do 1 200 kg razcepljenih gomoljev in od 1 500 do 3 000 kg celih gomoljev.“ Najmanjše število semenskih gomoljev je bilo zmanjšano tako za razcepljene gomolje kot za cele gomolje, da se pridelovalcem, vključenim v sistem certificiranja ZGO „Patata dell’Alto Viterbese“, omogoči uporaba novih poljedelskih tehnik, namenjenih znižanju stroškov sajenja.

5. Naslednji stavek iz člena 5 specifikacije proizvoda: „Gojenje krompirja na isti parceli je dovoljeno po tem, ko je bila ta eno leto zasajena z drugo kulturo,“ se spremeni: „Gojenje krompirja na isti parceli je dovoljeno po tem, ko je bila ta eno leto zasajena z drugo kulturo, ki ne spada v botanično družino razhudnikovk.“ S to spremembo je pojasnjeno, da je obvezno kolobarjenje z drugimi kulturami, ki ne spadajo v družino razhudnikovk, in sicer zaradi zatiranja škodljivih organizmov.

6. Črtan je naslednji stavek: „Dezinfekcija tal je dovoljena ob sajenju ali neposredno v brazdah.“ Ker je bil postopek dezinfekcije tal s specifikacijo predviden v okviru integriranega varstva rastlin v deželi Lacij, morajo pridelovalci krompirja „Patata dell’Alto Viterbese“ že upoštevati to določbo.

7. Naslednji stavek iz člena 5 specifikacije proizvoda: „Pletev je obvezna takoj, ko se pojavi plevel, in ji obvezno sledi okopavanje.“ se spremeni: „Pletev je obvezna takoj, ko se pojavi plevel, in ji obvezno sledi enkratno ali večkratno okopavanje.“ Predvidena je možnost večkratnega okopavanja. Ta sprememba je namenjena učinkovitejšemu zatiranju plevela.

8. Naslednji stavek iz člena 5 specifikacije proizvoda in točke 3.6 enotnega dokumenta: „Potem ko se krompir drugič sortira, in sicer ročno ali s posebnimi stroji, se da v ozonirano vodo, da se upočasni oksidacija,“ se spremeni: „Potem ko se krompir drugič sortira, in sicer ročno ali s posebnimi stroji, se da v posebno raztopino, da se upočasni oksidacija.“ Ta sprememba, pri kateri se upošteva tehnični razvoj, izvajalcem pakiranja omogoča, da za upočasnitev oksidacije krompirja poleg ozonirane vode uporabijo še druge raztopine.

Povezava

9. Naslednji stavek iz člena 6 specifikacije proizvoda in točke 5.1 enotnega dokumenta: „Tla so kisla, z vrednostjo pH med 5 in 6,5 – primerna za krompir, ki ni občutljiv za kislost – ter imajo visoko vsebnost kalcija (med 600 in 1 000 ppm) in elementov v sledovih,“ se spremeni: „Tla so rahlo kisla do subalkalna, z vrednostjo pH med 5,5 in 7,5 – primerna za krompir, ki ni občutljiv za kislost, –, ter imajo visoko vsebnost kalija (med 600 in 1 300 ppm) in elementov v sledovih.“ Opis kemijskih značilnosti tal je bil spremenjen na podlagi analiz, opravljenih na tleh, ki jih obdelujejo pridelovalci krompirja „Patata dell’Alto Viterbese“. Ta sprememba ne vpliva niti na značilnosti proizvoda, ki ostajajo nespremenjene, niti na sloves označbe, ki je bistveni element povezave proizvoda z geografskim območjem.

Drugo

Pakiranje

10. Naslednji odstavki iz člena 8 specifikacije proizvoda in točke 3.6 enotnega dokumenta: „za proizvode, ki se prodajajo sveži: — vertbag, girsac, kartonaste vrečke in škatle za 1 kg, 1,5 kg, 2 kg, 2,5 kg, 5 kg teže, — mrežaste vrečke za 1 kg, 1,5 kg, 2 kg, 2,5 kg teže, — vreče za 2,5 kg, 3 kg, 4 kg, 5 kg, 10 kg teže, — kartonske škatle za 5 kg, 10 kg, 12,5 kg, 15 kg, 20 kg, 25 kg teže, — lesene škatle za 12,5 kg, 15 kg, 18 kg, 20 kg, 25 kg teže, — košare za 10 kg, 12,5 kg, 15 kg, 20 kg, 25 kg teže;“ „za proizvode, namenjene takojšnjemu zaužitju: — prozorne plastične vrečke za živila, zaprte v spremenjeni atmosferi, za 0,5 kg, 1,0 kg, 2 kg, 5 kg in 10 kg teže, — vakuumsko zaprte prozorne plastične vrečke za živila za 0,5 kg, 1 kg, 1,5 kg, 2 kg, 5 kg in 10 kg teže, — prozorne plastične vrečke za živila, zaprte tako, da je proizvod v vodi, za 0,5 kg, 1 kg, 2 kg, 5 kg in 10 kg neto teže.“ se nadomestijo z naslednjim: „za proizvode, ki se prodajajo sveži: — vertbag, girsac, papirnate vrečke, kartonaste škatle, mrežaste vrečke, vreče, lesene škatle, košare za težo od 1 do 25 kg.“ „za proizvode, namenjene takojšnjemu zaužitju: — prozorne plastične vrečke za živila, zaprte v spremenjeni atmosferi, za težo od 0,5 do 10 kg, — vakuumsko zaprte prozorne plastične vrečke za živila za težo od 0,5 do 10 kg, — prozorne plastične vrečke za živila, zaprte tako, da je proizvod v vodi, za neto težo od 0,5 do 10 kg.“ Namen te spremembe je združiti glavne vrste embalaže, tako da se dovolijo vse teže od 1 do 25 kg za proizvode, ki se prodajajo sveži, in od 0,5 do 10 kg za proizvode, namenjene takojšnjemu zaužitju, zaradi boljšega odzivanja na tržne potrebe.

11. Naslednji stavek iz člena 8 specifikacije proizvoda in točke 3.6 enotnega dokumenta: „Proizvoda ni dovoljeno prodajati v razsutem stanju, razen če so posamezni gomolji označeni v skladu s podrobnimi pogoji iz tega člena,“ se spremeni: „Proizvoda ni dovoljeno prodajati v razsutem stanju.“ Možnost prodajanja proizvoda v razsutem stanju je črtana, ker se ne uporablja.

ENOTNI DOKUMENT

„PATATA DELL’ALTO VITERBESE“

EU št.: PGI-IT-01038-AM01 – 5.5.2017

ZOP ( ) ZGO ( X )

1. Ime [ZOP ali ZGO]

„Patata dell’Alto Viterbese“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ime „Patata dell’Alto Viterbese“ se nanaša na zrele gomolje vrste Solanum tuberosum iz družine razhudnikovk, pridelane iz semenskih gomoljev sort krompirja, ki so vpisane v skupni katalog sort poljščin, in gojene na opredeljenem območju, ki imajo ob dajanju na trg te značilnosti:

fizikalne:

— oblika: ovalna ali simetrična podolgovata ovalna,

— velikost: med 40 in 75 mm,

— lupina: rumena, gladka,

— meso: rumeno,

— užitni del: najmanj 97 %.

Za proizvode, namenjene takojšnjemu zaužitju, ni omejitev glede oblike ali velikosti. Ti proizvodi nimajo lupine, narezani pa so glede na potrebe trga;

kemijske (na 100 g užitnega dela krompirja):

— vsebnost vlage: med 75 in 85 %,

— škrob: najmanj 10 g.

Odstopanja glede kakovosti:

vse napake do globine 3 mm se štejejo za površinske in se ne upoštevajo, razen krastavosti, če je prizadete več kot 15 % površine gomolja.

Poleg tega so v posameznem pakiranju proizvodov, danih v promet, dovoljena naslednja odstopanja glede kakovosti:

— zunanje napake: — nezreli, neceli, izsušeni in deformirani gomolji: 1 % mase, — ozeleneli gomolji: 3 % mase, — gomolji s površinskimi krastami: 3 % mase, — gomolji z mehanskimi poškodbami: 3 % mase, — gomolji, poškodovani zaradi glivične bolezni: 2 % mase,

— notranje napake: — gomolji z rjastimi madeži: 3 % mase, — gomolji s subepidermalnimi lisami: 5 % mase, — gomolji z votlo sredico: 3 % mase,

— pomanjkljivosti pri predelavi: — gomolji s sprimki prsti: 1 % mase, — nesprijeta prst in druge nečistoče: 0 % mase.

Odstopanja glede kakovosti nikakor ne smejo preseči 10 % skupne mase. Nikakršnega odstopanja ni glede neobičajnega vonja in okusa.

Pakiranja proizvoda, namenjenega takojšnjemu zaužitju, lahko glede na maso vsebujejo največ 5 % gomoljev z lisami.

Odstopanja glede velikosti

Posamezno pakiranje proizvoda, ki se prodaja svež, lahko vsebuje največ 5 % gomoljev, ki so manjši ali večji od predpisanih.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze pridelave proizvoda z označbo „Patata dell’Alto Viterbese“ morajo potekati na geografskem območju pridelave, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod se lahko trži takoj ali se da v hladilnice, zaščitene pred svetlobo, s temperaturo 5–8 °C in relativno vlažnostjo med 88 in 93 %. Gomolji se lahko na hladnem hranijo največ devet mesecev.

Krompir se lahko obdela s plinom, ki zavira kalitev.

Obdelava proizvodov, namenjenih takojšnjemu zaužitju

Krompir se opere v vodi, da se odstranijo prst in morebitne druge nečistoče.

Nato gre skozi mehanični lupilnik in se prvič sortira, da se izločijo gomolji, ki niso primerni za prehrano, in morebitne preostale nečistoče (kamenje, različni rastlinski deli itd.).

Gomolji se nato narežejo ali naprej predelujejo kot celi gomolji.

Potem ko se krompir drugič sortira, in sicer ročno ali s posebnimi stroji, se da v posebno raztopino, da se upočasni oksidacija.

Nato se stehta in zapakira v ustrezno embalažo za živila.

Za proizvod z označbo „Patata dell’Alto Viterbese“ se lahko uporabljajo naslednje vrste embalaže:

za proizvode, ki se prodajajo sveži:

— vertbag, girsac, papirnate vrečke, kartonaste škatle, mrežaste vrečke, vreče, lesene škatle, košare za težo od 1 do 25 kg.

za proizvode, namenjene takojšnjemu zaužitju:

— prozorne plastične vrečke za živila, zaprte v spremenjeni atmosferi, za težo od 0,5 do 10 kg; – vakuumsko zaprte prozorne plastične vrečke za živila za težo od 0,5 do 10 kg; – prozorne plastične vrečke za živila, zaprte tako, da je proizvod v vodi, za neto težo od 0,5 do 10 kg; – prozorna plastična vedra za živila, zaprta tako, da je proizvod v vodi, za 5 kg in 10 kg teže.

Prodaja v razsutem stanju ni dovoljena.

3.6 Posebna pravila za označevanje proizvoda, za katerega se uporablja registrirano ime

Poleg znaka EU ter ustreznih navedb in informacij, predpisanih z zakonom, mora biti na etiketi navedba: „Patata dell’Alto Viterbese“, ki ji sledi „IGP“ (ZGO) ali „Indicazione geografica protetta“ (zaščitena geografska označba). Dodajanje kakršnega koli označevanja, ki ni izrecno predvideno, je prepovedano.

4. Jedrnata opredelitev geografskega območja

Območje pridelave ZGO leži v pokrajini Viterbo ter obsega občine Acquapendente, Bolsena, Gradoli, Grotte di Castro, Lateran, Onano, S. Lorenzo Nuovo, Valentano in Proceno.

5. Povezava z geografskim območjem

Območje pridelave ZGO „Patata dell’Alto Viterbese“ leži v severnem delu dežele Lacij, v pokrajini Viterbo, med jezerom Bolsena, Umbrijo in Toskano. Za območje, ki je del ognjeniškega sestava Vulsini, so značilna vulkanska tla z visoko vsebnostjo kalija in podnebje, na katero vpliva jezero Bolsena. Vulkanski izvor tal na tem območju močno vpliva na njegove značilnosti, na primer lavinske in piroklastične formacije, lahko peščeno strukturo z veliko prepustnostjo in majhno navidezno gostoto. Tla so rahlo kisla do subalkalna, z vrednostjo pH med 5 in 7,5 – primerna za krompir, ki ni občutljiv za kislost – ter imajo visoko vsebnost kalija (med 600 in 1 300 ppm) in elementov v sledovih.

Na podnebne razmere vpliva bližina jezera Bolsena, mogočne jezerske kotline, katere blažilni učinek ustvarja mikroklimo, ki je še posebno primerna za pridelavo krompirja z označbo „Patata dell’Alto Viterbese“. Na tem območju na leto pade povprečno od 850 do 1 200 mm padavin, od tega največ jeseni in spomladi, poletja pa so suha. Povprečna letna temperatura znaša med 13,5 °C in 15,5 °C. Homogenost podnebja in značilnosti tal na tem območju potrjuje fitoklimatska karta dežele Lacij, na kateri ZGO „Patata dell’Alto Viterbese“ zajema eno samo pridelovalno območje, ki ima posebno podnebje zmernega pasu (regione mesaxerica) zgornjega hribovitega (submontanskega) termotipa in spodnjega izjemno vlažnega ombrotipa.

„Patata dell’Alto Viterbese“ ima te značilnosti:

— meso je v celoti intenzivno rumeno,

— lupina je enotne in enakomerne barve,

— okus je močan in prijeten,

— proizvod se uporablja za različne kulinarične namene.

Značilnosti ZGO „Patata dell’Alto Viterbese“ so rezultat okolja, v katerem se prideluje (tal, podnebja, pridelovalnih metod, vrste skladiščenja), kar jasno dokazuje povezanost označbe „Patata dell’Alto Viterbese“ z območjem pridelave. Uspeh proizvoda je prav posledica kemijske sestave tal, vrednosti pH, elementov v sledovih in mineralov ter bližine jezera Bolsena. Spomladi (aprila/maja), ko rastline krompirja vzklijejo in začnejo rasti, temperatura na območju ZGO znaša med 12 in 14,5 °C, kar je idealno za prve fiziološke stopnje. Poleti se temperatura na tem območju zaradi bližine jezera Bolsena običajno s 17 °C postopoma dviga, dokler julija ne doseže približno 24 °C. V tem času se konča celoten biološki cikel rastline in krompir začne zoreti. Optimalne podnebne razmere na tem območju (temperatura pod 24 °C) omogočajo boljše prehajanje ogljikovih hidratov in mineralov v gomolj rastline. Povprečna letna količina padavin znaša med 800 in 1 200 mm. Vendar avgusta ni padavin, kar v povezavi z visokimi temperaturami do 30 °C ugodno vpliva na zorenje in staranje. Tudi suho vreme med pobiranjem pridelka „Patata dell’Alto Viterbese“ vpliva na njegove posebne značilnosti, kot sta enotna barva lupine in splošen videz gomoljev (dež povzroči temne lise na lupini).

Značilnosti označbe „Patata dell’Alto Viterbese“, ki so rezultat medsebojnega vplivanja z okoljem, zagotavljajo proizvodu sloves, dokazan s številnimi pridobljenimi dokumenti (potrdili o prodaji, računi itd.), ki potrjujejo dolgoletno zgodovinsko, kulturno in družbeno povezavo med proizvodom in njegovim območjem. Strokovne revije, fotografije, pripovedi lokalnih avtorjev in avdiovizualna pričevanja dokazujejo, da se krompir „Patata dell’Alto Viterbese“ prideluje že od začetka 20. stoletja. Sloves, ki ga uživa danes, potrjujejo številne objave, članki in recepti. Med najpomembnejšimi sta objavi občine Comunità Montana Alta Tuscia Laziale, in sicer „L’alta Tuscia nel Piatto – Guida ai Sapori e ai Saperi dell‘ Alta Tuscia“ (2008) (Alta Tuscia na krožniku – vodnik po kulinaričnih užitkih in odkrivanju Alte Tuscie) in „I Prodotti Agroalimentari Tipici Dell’alta Tuscia“ (2001) (Značilne jedi Alte Tuscie), v katerih se „Patata dell’Alto Viterbese“ omenja kot značilen proizvod tega območja in ki v posebnem poglavju opisujeta njegov okus, uporabe in lokalne recepte. „Patata dell’Alto Viterbese“ je bil omenjen tudi na dogodku, posvečenem vinu in hrani, „Golosando tra le Specialità della Comunità Montana Alta Tuscia Laziale“ (gastronomski sejem občine Comunità Montana Alta Tuscia Laziale), ki so ga v Orvietu pripravili 9. oktobra 2004. Vodnik „Tuscia a tavola – ricette, curiosità, prodotti tradizioni gastronomiche della provincia di Viterbo“ (Kulinarika Tuscie – recepti, zanimivosti, gastronomska tradicija in proizvodi iz pokrajine Viterbo), katerega avtor je Italo Arieti (šesta izdaja, založba Primaprint, Viterbo, 2005), posebno poglavje namenja krompirju „Patata dell’Alto Viterbese“. „Patata dell’Alto Viterbese“ je kot lacijska specialiteta naveden tudi v članku v reviji Informatore Agrario (kmetijske novice) z naslovom „Ma quante belle patate … viaggio in Italia tra le patate di grande tradizione“ (Prelepo krompirjevo obilje […] odkrivanje tradicionalnih sort krompirja v Italiji) (november–december 2008, str. 22–27). Vredno je opozoriti tudi na njegove omembe na internetu, v katerih se hvali njegova gosta konsistenca, zaradi česar je idealen za pripravo njokov (krompirjevih cmokov). Pomembnost proizvoda v lokalnih običajih dokazujejo tradicionalni festivali: pri organizaciji festivala njokov, ki so ga v kraju St. Lorenzo Nuovo prvič organizirali leta 1977, in festival krompirja, ki ga Grotte di Castro prireja od leta 1985, dejavno sodelujejo tamkajšnji prebivalci. Še ena pobuda, vredna omembe, je promocijski dogodek za „Patata dell’Alto Viterbese“ s hortikulturno razstavo uveljavljenih in poskusnih sort krompirja, ki ga zadruge lokalnih kmetov organizirajo od leta 2001 in se pripravlja že petič. Kulturna povezava je razvidna tudi iz široke uporabe tega krompirja v različnih drugih značilnih receptih lokalne gastronomije, kot je minestra con l’orloge (juha z „urami“), ki je ime dobila po obliki narezanega krompirja, pasta e patate (testenine in krompir), preprosta kmečka jed z območja Alto Viterbese, in frittata di patate (krompirjeva omleta), pripravljena brez običajnih jajc.

Sklic na objavo specifikacije

(drugi pododstavek člena 6(1) te uredbe)

Ministrstvo je začelo nacionalni postopek ugovora z objavo predloga za spremembo ZGO „Patata dell’Alto Viterbese“ v Uradnem listu Italijanske republike št. 66 z dne 20. marca 2017.

Prečiščeno besedilo specifikacije proizvoda je na voljo na spletnem mestu

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP e IGP“ [Proizvodi ZOP ZGO] (v desnem zgornjem kotu zaslona), nato „Prodotti DOP, IGP e STG“ [Proizvodi ZOP ZGO ZTP] (ob robu na levi strani zaslona) in nazadnje „Disciplinari di produzione all’esame dell’UE“ (Specifikacije, predložene Evropski uniji).

(1) UL L 343, 14.12.2012, str. 1.